**Príloha č. 6 OP VaI - Skúsenosti z programového obdobia 2007 – 2013**

1. **Skúsenosti z programového obdobia 2007 – 2013**
2. **Operačný program Výskum a vývoj**

**Implementáciu OP Výskum a vývoj, negatívne ovplyvnili nasledovné zásadné faktory:**

* Chýbajúca stratégia implementácie pre celé programové obdobie, ktorá by zabezpečila predvídateľné a stabilné financovanie výskumu a vývoja z OP Výskum a vývoj
* Nedostatočné prepojenie na politiky výskumu, vývoja a inovácií a relatívna izolovanosť implementácie OP Výskum a vývoj od týchto politík
* Neúmerné administratívne zaťaženie žiadateľov, vrátane nevhodne nastaveného procesu verejného obstarávania (proces vypracovávania žiadosti o NFP) a prijímateľov (proces implementácie projektov) - čo v praxi znamenalo presun dôrazu od obsahovej stránky projektov a ich možných reálnych prínosov pre hospodárstvo a spoločnosť a absolutizovanie formálnej stránky projektov
* Nevhodne nastavený systém hodnotenia obsahovej kvality a pridanej hodnoty projektov (nevhodne nastavené indikátory; slabý dôraz na obsahovú stránku implementácie projektu a zvýšený dôraz na administratívnu stránku projektov)
* Neexistencia komplementarity medzi Operačným programom Výskum a vývoj a ostatnými zdrojmi financovania výskumu a vývoja (Agentúra na podporu výskumu a vývoja; 7. Rámcový program EÚ pre výskum a vývoj - Európsky výskumný priestor)

**Implementácia OP Výskum a vývoj ukázala, že absorpčná schopnosť VaV prostredia na Slovensku, je niekoľkonásobne vyššia, ako bola alokácia Operačného programu Výskum a vývoj pre roky 2017 - 2013. V jednotlivých výzvach na predkladanie projektov bolo stále predložených 3-5x viac projektov, ako mohlo byť vzhľadom na alokáciu určenú pre konkrétnu výzvu, podporených.**

**Pozitívne efekty projektov financovaných prostredníctvom OP Výskum a vývoj:**

* umožnili po prvý krát v histórii Slovenskej republiky vytvárať partnerstvá medzi jednotlivými výskumnými inštitúciami, v rámci ktorých sa kreovali špičkové výskumné tímy pre jednotlivé oblasti - pričom práve chýbajúca kryštalizácia slovenskej vedy na konkrétne výskumné tímy, ktoré by boli medzinárodne atraktívne pre partnerstvá, vybavené aspoň základnou infraštruktúrou, patrila medzi kľúčové slabé stránky slovenského systému vedy a techniky,
* umožnili postupne vstupovať do medzinárodných projektov výskumu a vývoja - vďaka jednak lepšej organizácii výskumu prostredníctvom vykreovaných výskumných tímov, ako aj modernejšej infraštruktúre, ktorá umožnila zatraktívniť slovenské výskumné inštitúcie ako rovnocenného partnera aj pre špičkové výskumné inštitúcie zo zahraničia
* umožnili systémom zdola nahor identifikovať silné tematické smery slovenskej vedy a techniky, ktoré momentálne tvoria základ pripravovanej Stratégie inteligentnej špecializácie Slovenskej republiky do roku 2020 - podporené výskumné centrá jasne ukázali, v ktorých témach na Slovensku existuje kumulácia kritickej masy výskumníkov, ako aj infraštruktúry
* umožnili vznik kvalitných a pre hospodárstvo Slovenska a kľúčové priemyselné odvetvia partnerstiev s priemyslom vo forme priemyselných výskumno-vývojových centier a kompetenčných centier - existuje jasná korelácia medzi vznikom akademicko-priemyselných partnerstiev a centier excelentnosti podporených v rámci Operačného programu Výskum a vývoj
* vykryštalizovaním priorít a špičkových vedeckých tímov umožnili univerzitám a Slovenskej akadémii vied začať proces budovania vedeckých parkov a výskumných centier národného významu[[1]](#footnote-1) - práve tie tímy, ktoré začali s realizáciou centier excelentnosti, tvoria základné stavebné piliere univerzitných parkov a výskumných centier národného významu
* ako pozitívum je potrebné hodnotiť aj tzv. Bratislavskú výnimku, ktorá v programovom období 2007 - 2013 umožnila znižovať výrazné technologické zaostávania Bratislavského kraja voči okolitým regiónom.

**Vychádzajúc zo skúseností z programového obdobia 2007 - 2013 bude nutné sa pri podpore výskumu a vývoja z EŠIF pre roky 2014 - 2020 riadiť nasledovnými zásadami** (vrátane princípov synergie, ktoré sú popísané v kapitole 8 OP VaI):

**Strategické obsahové zásady, ktoré reflektujú identifikované disparity a potreby[[2]](#footnote-2)**

* **Opatrenia v oblasti budovania a obnovy infraštruktúry výskumu a vývoja budú sledovať zabezpečenie zamestnanosti**, nielen priamej prostredníctvom projektov financovaných zo štrukturálnych fondov Európskej únie, ale najmä budovaním inovačnej kapacity SR tak, aby sa posilňovala konkurencieschopnosť podnikov pôsobiacich na Slovensku, a aby sa zlepšoval potenciál vzniku a rozvoja nových podnikov s dobrým konkurenčným potenciálom.
* Na rozdiel od programového obdobia 2007 - 2013 (veľký počet relatívne malých projektov) sa v nasledujúcom programovom období bude potrebné sústrediť na **financovania väčších interdisciplinárnych projektov v oblastiach špecializácie Stratégie inteligentnej špecializácie Slovenska do roku 2020**
* Prioritné oblasti podpory budú oproti programovému obdobiu 2007 - 2013 zúžené a budú identifikované Stratégiou inteligentnej špecializácie SR. Na úrovni jej implementačných mechanizmov bude zabezpečené prostredníctvom participácie priemyslu na obsahovom vymedzení konkrétnych výziev to, aby boli financované oblasti, o ktoré má reálne priemysel záujem.
* V programovom období 2014 - 2020 sa bude v súlade so Stratégiou inteligentnej špecializácie pokračovať v **podpore väčších celkov (univerzitné vedecké parky, výskumné centrá národného významu) a spoluprác akademickej sféry a priemyslu (kompetenčné centrá; priemyselné výskumno-vývojové centrá aj s účasťou nadnárodných korporácií pôsobiacich na území Slovenskej republiky)**
* Technické kapacity výskumu a vývoja okrem funkčnej stránky musia zabezpečiť aj dostatočne dôstojné pracovné podmienky pre výskumníkov. Tieto stále vo viacerých oblastiach nie sú na zodpovedajúcej úrovni. **Napriek čiastočnému zlepšeniu technickej infraštruktúry vysokých škôl vďaka využívaniu štrukturálnych fondov v predchádzajúcich rokoch nie je možné jej stav považovať za uspokojivý.**
* Výrazným spôsobom bude potrebné riešiť aj prostredníctvom Európskeho sociálneho fondu (pri zabezpečení komplementarity s opatreniami financovanými z Európskeho fondu regionálneho rozvoja) problematiku ľudských zdrojov a to v rámci nasledovných zásad:
	+ Slovenská republika pociťuje nedostatok kvalitných ľudských zdrojov v oblasti VVI. Z uvedeného dôvodu je potrebné, aby podporené projekty túto skutočnosť reflektovali a aby boli projekty zamerané jednak priamo na zvyšovanie záujmu mladej generácie o oblasť VVI a pôsobenie v nej prostredníctvom cielených aktivít, ako aj vytváranie nových pracovných miest pre mladých výskumníkov tak v akademickom, ako priemyselnom sektore. Súčasťou podpory rozvoja ľudských zdrojov bude aj podpora mobilít medzi jednotlivými sektormi.
	+ Súčasne je potrebné si uvedomiť, že investície do infraštruktúrnych projektov OP Výskum a vývoj (univerzitné vedecké parky a pod.), ktoré sa budú dobudovávať v zmysle priorít RIS3 SK aj v nasledujúcom programovom období, budú generovať veľkú dodatočnú potrebu vysoko vzdelanej pracovnej sily - najmä v prírodovedných a technických smeroch. Z uvedeného dôvodu bude treba zabezpečiť dostatočnú kvalitu, ale aj kvantitu absolventov výskumne orientovaných študijných programov, ktorí budú schopní sa zapojiť do aktivít v systéme výskumu, vývoja a inovácií v rámci moderných výskumných centier.
* Za prioritu, ktorej riešenie ovplyvní aktivity v oblasti vzdelávania, výskumu, vývoja a inovácií v rámci celého územia Slovenska, považujeme vyriešenie financovania Bratislavského kraja v oblasti výskumno-vývojovej infraštruktúry pre roky 2014 - 2020. **Zodpovedajúca podpora[[3]](#footnote-3) spomínaných oblastí v Bratislavskom kraji má zásadný a kľúčový význam pre rozvoj Slovenskej republiky, tvorbu nových pracovných miest a rozvoj kľúčových oblastí priemyslu na celom území Slovenska.** Z pohľadu výskumno-vývojového potenciálu Bratislavský kraj disponuje viac ako 50% celoslovenských kapacít, dosahuje viac ako 60% výkonov v oblasti medzinárodnej výskumno-vývojovej angažovanosti Slovenska a 75% všetkých vedeckých výstupov Slovenska sa produkuje práve v Bratislavskom regióne.

**Technické zásady, týkajúce sa konkrétnych pravidiel**

* pri projektoch, ktorých trvanie je dlhšie, ako 3 roky, realizovať aj priebežné a záverečnú obsahovú oponentúru, pri veľkých projektoch aj vstupnú verejnú oponentúru, resp. pre veľké centra medzinárodný panel tak, ako to je súčasťou najlepšej praxe v zahraničí,
* pri hodnotení projektov využívať typ kritérií platných pre Horizont 2020 (vedecká excelentnosť; kvalita manažmentu; potenciálny dopad podporeného projektu)
* vo zvýšenej miere využívať rôzny typy hodnotenia pre rôzne typy projektov
* zaviesť peer review hodnotenie oblastí špecializácie RIS3 SK zahraničnými expertmi
* zjednodušenie pravidiel verejného obstarávania tak, aby zohľadňovali špecifiká výskumných projektov,
* zamedzenie duplicitám v rámci obstarávania infraštruktúry v zmysle inteligentnej špecializácie a efektívneho využívania obstarávanej infraštruktúry podporou integrácie výskumných centier do intedisciplinárnych celkov a strategických výskumných programov
* zjednodušenie administrácie projektov počas celého životného cyklu projektu - od procesu podania žiadosti o NFP až po ukončenie implementácie projektu,
* sústrediť sa na podporu väčších integrovaných interdisciplinárnych výskumných centier a spoločných kolaboratívnych projektov medzi akademickou sférou a priemyslom,
* odstrániť bariéry medzi jednotlivými projektmi a nebrániť využívaniu infraštruktúry obstaranej v rámci jedného projektu v ostatných výskumných aktivitách žiadateľa, vrátane ich využívania v medzinárodných projektoch,
* jasne upraviť pravidlá štátnej pomoci pre oblasť univerzitných výskumných parkov, inkubátorov, technologických centier, prototypových centier a pod. - t.j. aplikovanej výskumno-vývojovej infraštruktúry a vyriešiť spôsob prístupu priemyselných subjektov k tomuto typu infraštruktúry, ktorá je určená na výskumu a vývoj pre potreby priemyslu a praxe,
* v prípade podpory priemyselných výskumných centier podporovať aj tzv. pred-súťažný výskum (pre-competitive research), ktorý umožňuje financovať aj výskum v priemysle v rovnakom pomere, ako základný výskum v akademickej sfére,
* umožniť v jednom projekte realizáciu vhodného "mixu" základného výskumu, aplikovaného výskumu a experimentálneho vývoja,
* riešiť problematiku financovania/kofinancovania projektov nasledovným spôsobom:
	+ zaviesť možnosť kofinancovania účasti projektov spôsobom "in-kind",
	+ v prípade verených výskumných inštitúcií (vysokoškolských inštitúcií), ktoré majú povinnosť kofinancovať svoju účasť na úrovni 5% neobmedzovať typ zdroja,
	+ využiť hornú hranicu "funding rates" pre podporu podnikateľských subjektov pri účasti vo výskumných projektoch,
	+ umožniť všetkým typom žiadateľov, resp. partnerov vo výskumných projektoch aj systém zálohového financovania projektov.
1. **Operačný program Konkurencieschopnosť a hospodársky rast**

**Efektívnejšie nastavenie procesov monitorovania a merateľných ukazovateľov**

Skúsenosti s vykazovaním účinnosti intervencií v rámci OP KaHR poukázali na potrebu vhodnejšieho nastavenia merateľných ukazovateľov na programové obdobie 2014 – 2020, ich jednoznačného prepojenia z projektovej úrovne na programovú úroveň, a to predovšetkým v súvislosti s previazanosťou na špecifické ciele jednotlivých opatrení a prioritných osí, ich relevancie k podporovaným aktivitám, efektívnosťou ich merania a vykazovania, zrozumiteľnosťou a v konečnom dôsledku ich záväznosťou pre prijímateľa. Nemenej dôležitým faktorom je potreba vyjasnenia definície, logiky a merania každého core / hlavného merateľného ukazovateľa z centrálnej úrovne tak, aby sa dal agregovať z úrovne projektu až na najvyššiu požadovanú úroveň.

Podstatným ponaučením sú chýbajúce záznamy z procesu nastavenia kvantifikovaných cieľovoperačného programu, ktoré by v mnohých prípadoch priniesli zdôvodnenie odchýlky skutočných hodnôt od nastavených plánov. V rámci príslušnej časti OP Výskum a inovácie zabezpečí MH SR komplexné analytické podklady k nastaveniu cieľových hodnôt merateľných ukazovateľov, ako k celému systému monitorovania. Tento nedostatok bude v rámci OP Výskum a inovácie odstránený samostatným dokumentom, ktorý bude tvoriť ucelený záznam o priebehu nastavovania procesov monitorovania a hodnotenia.

V rámci programového obdobia 2007 – 2013 sa vo výraznej miere spoliehalo na názov merateľných ukazovateľov, ktoré mali jednoznačne indikovať jeho podstatu. V rámci tohto obdobia sa nezaviedol od začiatku programového obdobia jednoznačný definičný rámec merateľných ukazovateľov, ktorý by prispel k zvýšeniu internej validity vykazovaných, ako aj analyzovaných hodnôt. Z uvedeného dôvodu MH SR intenzívne vníma potrebu vzniku jednoznačných trans-rezortných definícií merateľných ukazovateľov. Zavedením jednotného systému na úrovni všetkých rezortov vznikne transparentná štruktúra monitorovaných ukazovateľov, ktoré bude možné plnohodnotne analyzovať.

**Časové oneskorenie implementácie finančného nástroja JEREMIE**

Využitie podpory finančných nástrojov sa realizuje v rámci prioritnej osi 1 OP KaHR. Inovácie a rast konkurencieschopnosti. Napriek skutočnosti, že v roku 2009 bola podpísaná Zmluva o financovaní medzi MH SR a EIF, ktorá upravuje finančný rámec OP KaHR pre implementáciu iniciatívy JEREMIE, k podpore prvých MSP prostredníctvom iniciatívy JEREMIE došlo až v roku 2013.

Základnými dôvodmi pre ktoré došlo k časovému oneskoreniu implementácie finančných nástrojov v rámci implementácie iniciatívy JEREMIE je zložitejší spôsob riadenia iniciatívy JEREMIE v SR, vzhľadom na zvolenú štruktúru pre implementáciu iniciatívy JEREMIE, t.j. prostredníctvom účelovo zriadenej spoločnosti riadenej medzinárodnou finančnou inštitúciou. Prípravná fáza sa preto čiastočne predlžila aj z dôvodu prípravy potrebnej zmluvnej dokumentácie v predmetnej štruktúre. Ďalšie predlženie bolo spôsobené aj financovaním iniciatívy JEREMIE z troch operačných programov (OP KaHR, OP Výskum a vývoj, OP Bratislavský kraj) pričom pravidlá jednotlivých OP vo vzťahu k dodržiavaniu pravidiel ŠF EÚ sú nastavené primárne pre nenávratnú pomoc, čo spôsobilo veľké obmedzenia pri príprave nástrojov v rámci JEREMIE. Pomoc v rámci JEREMIE je považovaná za pomoc návratnú, a nástroje majú komerčný charakter a riadia sa tak trhovými podmienkami. Ako hlavné obmedzenie možno uviesť napr. územnú oprávnenosť, tzn. vylúčenie Bratislavského samosprávneho kraja z podpory iniciatívy JEREMIE pri nástrojoch financovaných z prostriedkov OP KaHR, vzhľadom na pravidlá OP. Koncentrácia MSP v tomto kraji je jedna z najvyšších v SR.

**Efektívnejšie nastavenie procesov overovania verejného obstarávania**

Skúsenosti s overovaním procesu verejného obstarávania vykonávaných prijímateľmi sú charakterizované ich vysokou chybovosťou, čoho dôsledkom je potreba opakovania súťaže a odďaľovanie reálneho čerpania na úrovni projektov. Problematiku verejného obstarávania je možné považovať za najzávažnejší problém vo vzťahu k čerpaniu a realizácii aktivít projektov. Problém sa v dôsledku metodických nejasností ukázal aj v jednotlivých fázach realizácie projektov, ktorý si však vyžaduje prijatie efektívnych opatrení na národnej úrovni. V tejto súvislosti už boli prijaté opatrenia z úrovne Riadiaceho orgánu pre OP KaHR v podobe metodických usmernení prijímateľov na svojom webovom sídle [www.mhsr.sk](http://www.mhsr.sk).

**Vyšší dôraz na hodnotiace procesy**

V nadväznosti na slabé stránky systému monitorovania v súčasnom programovom období 2007 – 2013 je hodnotenie v rámci mnohých intervencií OP jediným prostriedkom pre odhalenie prínosu k pozitívnemu socio-ekonomickému vývoju na Slovensku. S ohľadom na minulosť a súčasný stav sa dá konštatovať, že pri koncipovaní OP KaHR sa nedostatočne stanovila údajová základňa a metodika pre odhad týchto prínosov. Konkrétne by k odhaleniu príčinných vzťahov, efektu a intervencií malo prispieť hodnotenie dopadov, ako jeden z kľúčových nástrojov na odhad kvalitatívnych zmien operačného programu. Keďže monitorovanie je nástroj najmä popisujúci len kvantitatívne výsledky intervencií, je v ďalšom programovom období potrebné venovať obom systémom zvýšenú pozornosť. Uvedenú potrebu navrhuje MH SR čiastkovo vyriešiť zadefinovaním skupiny merateľných ukazovateľov, ktoré budú najmä podkladom pre analýzy a hodnotenia. Pôjde o monitorovanie tak kvalitatívneho posunu programu v rámci textovej časti monitorovacej správy, ako aj veľmi pestrú kvantitatívnu časť monitorujúcu finančnú a hospodársku kondíciu podporeného subjektu, príspevok k znižovaniu miery zamestnanosti, zníženie energetickej náročnosti, nárast inštalovaných kapacít, využiteľnosť výrobných kapacít podporeného podniku, či podnety na zlepšenie procesu implementácie a podobne.

1. Dobudovanie týchto typov výskumných centier je súčasťou navrhovaných opatrení aj v Národnom programe reforiem, ako aj Prorastových opatrení schválených vládou SR. [↑](#footnote-ref-1)
2. Viď kapitola 1.3 a1.4 návrhu OP VaI [↑](#footnote-ref-2)
3. V prípade neriešenia tejto otázky by v rokoch 2014 - 2020 výskum a vývoj v Bratislavskom kraji de facto vôbec nebol financovaný zo štrukturálnych fondov EÚ. [↑](#footnote-ref-3)